Ainars Bagatskis

**Ainars Bagatskis** (dzimis  Rīgā) ir bijušais latviešu basketbolists. Spēlēja uzbrucēja pozīcijā, daudzus gadus bijis Latvijas basketbola izlases dalībnieks un viens no nozīmīgākajiem spēlētājiem tās sastāvā. Guvis visvairāk punktu Latvijas izlases vēsturē. Kopš 2005. gada strādā par basketbola treneri, no 2010. gada līdz 2017. gadam bija Latvijas basketbola izlases galvenais treneris. Trenējis vairākas klubu komandas, pašlaik (2025) ir Ukrainas basketbola izlases un Rumānijas kluba *[[CSO Voluntari]]* galvenais treneris.

## Spēlētāja karjera
A. Bagatskis ir bijis profesionāls basketbolists 21 gada garumā no 1985. līdz 2006. gadam. No 1992. līdz 2003. gadam bijis Latvijas basketbola izlases spēlētājs, izlasē aizvadītajās 142 spēlēs Bagatskis ir guvis 2141 punktu. Pārstāvējis Latvijas izlasi četros Eiropas čempionāta finālturnīros un 1992. gada Barselonas olimpisko spēļu kvalifikācijas turnīrā.

Karjeras laikā kļuvis par seškārtēju Latvijas, divkārtēju Lietuvas, 1993. gada Norvēģijas čempionu, kā arī vienreiz uzvarējis Baltijas Basketbola līgas čempionātā. Spēlētāja karjeras laikā spēlējis Latvijas, Norvēģijas, Polijas, Francijas, Krievijas un Lietuvas klubos.

## Trenera karjera
2005. gadā A. Bagatskis uzsāka trenera karjeru, kļūstot par spēlējošo treneri "Barons/LU" komandā. Vēlāk bijis arī Eirolīgas komandas Kauņas "Žalgiris" galvenais treneris. Pēc tam divas sezonas pavadījis pie "Valmieras" kluba stūres. 2009. gadā pārcēlās uz Krieviju trenēt Krievijas Superlīgas klubu no Sibīrijas Krasnojarskas "Enisey", kuru vadīja līdz 2010. gada martam. 2011. gada februārī kļuva par Gruzijas līgas kluba Tbilisi "Sokhumi" galveno treneri. 2011. gada novembrī viņš pārgāja uz Ukrainas līgas klubu Krivojrogas "Kryvbasbasket". Pēc 2011.—2012. gada sezonas kļuva par cita Ukrainas kluba Kijivas "Budivelnik" galveno treneri. Klubs 2012.—2013. gada sezonā izcīnīja uzvaru Ukrainas čempionātā, nākamajā sezonā tika izcīnītas sudraba medaļas. Pēc tam kļuvis par Krievijas kluba *[[BK Nizhny Novgorod]]* galveno treneri.

No 2010. gada 3. februāra līdz 2017. gada 22. septembrim bija Latvijas basketbola izlases galvenais treneris.

Pēc tam trenēja Vācijas klubu *[[Brose Bamberg]]*, bet kopš 2019. gada vasaras ir Ukrainas basketbola izlases un šīs valsts kluba *[[Kyiv Basket]]* galvenais treneris. 2020. gada beigās ar Ukrainas izlasi kvalificējās 2022. gada Eiropas čempionāta finālturnīram. Vēlreiz Ukrainas basketbola izlases galvenā trenera amatā atgriezās 2025. gadā.

## Privātā dzīve
Precējies ar Ilzi Bagatsku. Basketbolists ir arī A. Bagatska dēls Freds Bagatskis.

## Vadītie klubi
* 2005—2006:  Rīgas "Barons"
* 2006:  Kauņas "Žalgiris"
* 2007—2009:  "Valmiera"
* 2009—2010:  Krasnojarskas "Enisey"
* 2011:  Tbilisi "Sokhumi"
* 2011—2012:  Krivojrogas "Kryvbasbasket"
* 2012—2014:  Kijivas "Budivelnik"
* 2014—2016:  *[[BK Nizhny Novgorod]]*
* 2016:  Stambulas "Darüşşafaka" (asistents)
* 2016—2017:  Telavivas "Maccabi"
* 2018—2019:  *[[Brose Bamberg]]*
* 2019—2022:  *[[Kyiv Basket]]*
* 2022—*pašlaik*:  *[[CSO Voluntari]]*

## Vadītās izlases
* 2010—2017:  Latvijas basketbola izlase
* 2018—2019:  Latvijas U-18 izlases galvenā trenera palīgs
* 2019—2022:  Ukrainas basketbola izlase
* 2025—*pašlaik*:  Ukrainas basketbola izlase

## Sasniegumi
;Kā spēlētājs
* Latvijas čempions — 6 (1994, 1996, 1997, 1998, 2002, 2003)
* Lietuvas čempions — 2 (2004, 2005)
* Norvēģijas čempions — 1 (1993)
* Bronza NEBL līgā — 1 (2002)
* BBL čempions — 1 (2005)

;Kā treneris
* Lietuvas čempions — 1 (2006)
* BBL čempions — 1 (2006)
* Ukrainas čempions — 1 (2013)

## Atsauces

## Literatūra
* 

## Ārējās saites

* Interneta mājaslapa